Roma Bi 11 | Baiblo ɔ Ngɛ Intanɛti ɔ Nɔ | New World Translation\nRoma Bi 11:1-36\nPi nɛ a ma kua Israel pɛsɛpɛsɛ (1-16)\nOliv tso ɔ he nɔ́ he tomi nɔ́ ɔ (17-32)\nMawu juɛmi ɔ mi kuɔmi ɔ (33-36)\n11 Lɛɛ i ngɛ bie ke, anɛ Mawu kua e we bi lo? Dɛbi, ejakaa imi hu Israel no ji mi, nɛ i ji Abraham nina,* nɛ i je Benyamin wɛtso ɔ mi. 2 Mawu kua we e we bi, nihi nɛ e ngɔ e juɛmi kɛ ya a nɔ kekleekle ɔ. Anɛ nyɛ li nɔ́ nɛ ngmami ɔ de ngɛ Eliya he benɛ e kpa Mawu pɛɛ kɛ si Israel ɔ lo? 3 “Yehowa,* a gbe o gbali ɔmɛ, nɛ a tsua o we afɔle sami la tɛ ɔmɛ kɛ pue si, nɛ imi nɔ kake too pɛ lɛ i piɛ, nɛ amlɔ nɛ ɔ, a ngɛ hlae nɛ a maa ngɔ ye wami ɔ.”* 4 Se kɛ̃ ɔ, mɛni Mawu de lɛ? “I si nyumuhi 7,000 ha ye he nɛ mɛɛ lɛɛ a kpla we si kɛ ha we Baal.” 5 Enɛ ɔ he ɔ, jã nɔuu kɛ̃ nɛ ngɛ wa piɔ be nɛ ɔ mi hu ɔ, e piɛ ni komɛ nɛ a hla mɛ ngɛ dloomi nya. 6 Jehanɛ ɔ, ke dloomi nya a, lɛɛ tsa pi kɛ gu ní tsumi nɔ hu; kaa kɛ gu ní tsumi nɔ ɔ, lɛɛ jinɛ dloomi ɔ be dloomi pee hu. 7 Lɛɛ mɛni mɔ? Nɔ́ tutuutu nɛ Israel kɛ hɛdɔ ngɛ hlae ɔ, e nine sui nɔ́, se nihi nɛ a hla mɛ ɔ lɛɛ a nine su nɔ. Ni nɛmɛ nɛ piɛ ɔ, a ha nɛ a juɛmi nya la gbo, 8 kaa bɔ nɛ a ngma ke: “Mawu ha mɛ mahe nɛ mi kuɔ mumi, hɛ ngmɛhi nɛ a hyɛ we nɔ́, kɛ tuehi nɛ a nui nɔ́, kɛ ba si mwɔnɛ ɔ ligbi nɛ ɔ.” 9 Jehanɛ hu ɔ, David de ke: “Ha nɛ a we okplɔɔ ɔ nɛ e pee kpã nɛ e duɔ nɔ kɛ klama kɛ nane tɔ̃tɔ̃mi nɔ́ kɛ tue gblami nɔ́ kɛ ha mɛ. 10 Ha nɛ a hɛ ngmɛ nɔ nɛ wo diblii konɛ a ko nyɛ nɛ a hyɛ nɔ́, nɛ be fɛɛ be ɔ, ha nɛ a dɔ a mi.” 11 Enɛ ɔ he ɔ, i ngɛ bie ke, Tse a tsa tɛ we si nɛ a maa nɔ si butuu, aloo? Ohoo! Se kɛ gu nane yaya nɛ a hia a nɔ ɔ, yi wami hemi ngɛ kɛ ha nihi nɛ a je je ma amɛ a mi ɔ, konɛ lɔ ɔ nɛ ha nɛ a je hunga. 12 Jehanɛ ɔ, ke nane yaya nɛ a hia a peeɔ ní nami kɛ ha je ɔ nɛ a si gbeemi ɔ peeɔ ní nami kɛ ha nihi nɛ a je je ma amɛ a mi ɔ, lɛɛ a yibɔ ɔ tsuo hu maa pee jã hluu tsɔ! 13 Jehanɛ ɔ, i ngɛ munyu tue kɛ ngɛ nyɛ nihi nɛ nyɛ je je ma amɛ a mi ɔ tsɔɔe, akɛnɛ i ji bɔfo kɛ ha je ma amɛ he je ɔ, i woɔ ye sɔmɔmi ní tsumi ɔ hɛ mi nyami* 14 konɛ ma hyɛ kaa eko ɔ, ma ha nɛ imi nitsɛ ye we bi* ɔmɛ nɛ a je hunga, nɛ́ ma he a ti ni komɛ a yi wami kɛ je a mi. 15 Ejakaa ke kuami nɛ a kua mɛ ɔ peeɔ kpatami kɛ ha je ɔ, lɛɛ tse ngɔmi nɛ a maa ngɔ mɛ ɔ maa pee wami nɛ a ma ná kɛ je gbeje mɔ? 16 Jehanɛ se hu ɔ, ke má a fã nɛ a ngɔ kɛ pee kekleekle yiblii ɔ ngɛ klɔuklɔu ɔ, lɛɛ má a tsuo hu ngɛ klɔuklɔu; nɛ ke sipoku ɔ ngɛ klɔuklɔu ɔ, tso kɔni ɔmɛ hu jã nɔuu. 17 Se ke tso kɔni ɔmɛ ekomɛ ku kɛ pue si, nɛ mo nɛ jinɛ o ji oliv ku ɔ, a ngɔ mo kɛ ba mɛtɛ tso ɔ he ngɛ a kpɛti konɛ mo hu o ná oliv tso ɔ sipoku ɔ mi ní kpakpa amɛ eko ɔ, 18 ko wo o he nɔ* ngɛ tso kɔni ɔmɛ a nɔ, se ke o wo o he nɔ* ngɛ a nɔ ɔ, mo kai kaa tsa pi mo nɛ o hɛɛ sipoku ɔ, mohu ɔ, sipoku ɔ lɛ hɛɛ mo. 19 Lɛɛ o ma de ke: “A ku tso kɔnihi kɛ pue si konɛ a nyɛ nɛ a ngɔ mi kɛ mɛtɛ tso ɔ he.” 20 E ji anɔkuale! Ejakaa akɛnɛ a be hemi kɛ yemi he je ɔ, a ku mɛ kɛ pue si, se nyɛɛ lɛɛ hemi kɛ yemi lɛ ha nɛ nyɛ daa si ɔ nɛ. Nyɛ ko wo nyɛ he nɔ, mohu ɔ, nyɛɛ ye gbeye. 21 Ejakaa ke Mawu baa we tso ɔ nitsɛ e kɔni ɔmɛ a yi ɔ, lɛɛ nyɛ hu e be nyɛ yi bae. 22 Enɛ ɔ he ɔ, nyɛ susu Mawu mi mi himi ɔ kɛ e tue gblami ɔ he. Tue gblami ngɛ kɛ ha ni nɛmɛ nɛ a nɔ si ɔ, se Mawu mi mi himi ɔ ngɛ kɛ ha nyɛ, ke ji kaa nyɛ ya nɔ nɛ nyɛ hi si ngɛ e mi mi himi ɔ mi, ke pi jã a, lɛɛ nyɛ hu e maa po nyɛ kɛ pue si. 23 Nɛ mɛ hu ke a yɛ nɔ nɛ a hí si ngɛ hemi kɛ yemi nɛ a be ɔ mi ɔ, a maa ngɔ mɛ kɛ mɛtɛ tso ɔ he, ejakaa Mawu ma nyɛ maa ngɔ mɛ kɛ mɛtɛ tso ɔ he ekohu. 24 Ejakaa ke a po nyɛ kɛ je oliv tso ɔ nɛ ji tso ku ngɛ adebɔ nya a he, nɛ a ngɔ nyɛ kɛ ba mɛtɛ abɔɔ ɔ mi oliv tso ɔ he ngɛ blɔ nɛ kɛ adebɔ blɔ nya tomi kɔ we ɔ nya a, lɛɛ a maa ngɔ ni nɛ ɔmɛ nɛ mɛɛ a ji tso ɔ nitsɛ e kɔni ɔmɛ ɔ kɛ ba mɛtɛ mɛ nitsɛmɛ a we oliv tso ɔ he ekohu hluu tsɔ! 25 Ejakaa nyɛmimɛ, i sume nɛ laami sane nɛ e ngɛ klɔuu nɛ ɔ nɛ laa nyɛ, konɛ nyɛ ko pee juɛmitsɛmɛ ngɛ nyɛ nitsɛmɛ nyɛ hɛ mi: Juɛmi nɛ e nya la gbo bɔɔ ba Israel nɔ kɛ ya si be nɛ nihi nɛ a je je ma amɛ a mi nɛ a ba mi ɔmɛ a yibɔ ɔ su, 26 nɛ blɔ nɛ ɔ nɔ nɛ a maa gu kɛ he Israel tsuo yi wami. Kaa bɔ nɛ a ngma ke: “Kpɔlɔ ɔ* maa je Zion kɛ ba, nɛ e ma je ní peepee yayamihi kɛ je Yakɔb mi. 27 Nɛ somi nɛ i kɛ mɛ maa so benɛ ma je a he yayami ɔmɛ kɛ je ɔ ji nɛ ɔ nɛ.” 28 Ngɛ anɔkuale mi ɔ, ngɛ sane kpakpa a blɔ fa mi ɔ, a ji he nyɛli ngɛ nyɛ he je; se ngɛ Mawu nɔ hlami ɔ blɔ fa mi ɔ, a ji nihi nɛ Mawu suɔ mɛ ngɛ a nɛmɛ ɔmɛ a he je. 29 Ejakaa nike ní ɔmɛ kɛ Mawu nɔ tsɛmi ɔ ji níhi nɛ e be e he piae ngɛ a he. 30 Ejakaa kaa bɔ nɛ be ko ɔ, nyɛ gbo Mawu tue se amlɔ nɛ ɔ a na nyɛ mɔbɔ ngɛ a tue gbomi ɔ he ɔ, 31 jã kɛ̃ nɛ ni nɛ ɔmɛ hu amlɔ nɛ ɔ, a gbo tue nɛ lɔ ɔ ba pee mɔbɔ nami kɛ ha nyɛ, konɛ amlɔ nɛ ɔ, mɛ nitsɛmɛ hu a na mɛ mɔbɔ. 32 Ejakaa Mawu bla mɛ tsuo nɛ e tsi a nya ngɛ tue gbomi mi bɔ nɛ pee nɛ e na mɛ tsuo mɔbɔ. 33 Oo ní babauu nɛ Mawu ngɛ ɔ, kɛ e juɛmi ɔ, kɛ e nile ɔ mi kuɔ wawɛɛ nitsɛ! A be nyɛe ma hla e kojomi ɔmɛ a mi, nɛ e blɔ ɔmɛ hu, a be nyɛe hiɔmi!* 34 Ejakaa “mɛnɔ ba le Yehowa* juɛmi ɔ, aloo e ba plɛ e ga wolɔ?” 35 Aloo “mɛnɔ nɛ e sɛ hlami nɛ e ha lɛ nɔ́ ko nɛ́ e sa kaa e to lɛ nane mi?” 36 Ejakaa e mi lɛ níhi tsuo je, nɛ e nɔ lɛ a gu kɛ ba, nɛ a ngɛ kɛ ha lɛ. A wo e hɛ mi nyami kɛ ya neneene. Amen.\n^ Aloo “susuma a.”\n^ Aloo “i woɔ ye sɔmɔmi ní tsumi ɔ nɔ́ gojoo.”\n^ Hela, “ye he lo.”\n^ Aloo “koo fĩa.”\n^ Aloo “fĩa.”\n^ Aloo “Yi wami helɔ ɔ.”\n^ Aloo “a be nyɛe maa nu kulaa sisi.”\nRoma Bi 11